ສະຫະລັດແລະຈີນວ່າ ການເຈລະຈາກັນ ໄດ້ຊ່ວຍ ສົ່ງເສີມຄວາມເຂົ້າໃຈ ລະຫວ່າງສອງປະເທດ
ກອງປະຊຸມໄດ້​ຍົກ​ເອົາ​​ບັນຫາ​ສໍາຄັນໆ​ ຂຶ້ນມ​າ​ເວົ້າ​ກັນ ​ຫລາຍ​ເລື້ອງ​ກວ່າ​​ໃນ​ຄັ້ງ​ກ່ອນໆ
ສະຫະລັດແລະຈີນກ່າວວ່າ ການເຈລະຈາໃນລະດັບສູງເປັນເວລາສອງມື້ ທີ່ນະຄອນຫຼວງ ວໍຊິງຕັນຊຶ່ງເພັ່ງເລັງໃສ່ບັນຫາໃນຂອບເຂດທີ່ກວ້າງຂວາງ ຫລາຍດ້ານນັ້ນ ໄດ້ຊ່ວຍເສີມ ຂະຫຍາຍຄວາມເຂົ້າໃຈລະຫວ່າງທັງສອງປະເທດ ແລະລົງເລິກຄວາມສາມາດໃນການ ຮ່ວມມືຂອງພວກເຂົ້າເຈົ້າ ບໍ່ສະເພາະແຕ່ຢູ່ໃນຂົງເຂດເທົ່ານັ້ນແຕ່ຍັງຢູ່ໃນທົ່ວໂລກນໍາດ້ວຍ ນອກນັ້ນ ການເຈລະຈາກັນໃນຄັ້ງນີ້ ຍັງໄດ້ເອື້ອອໍານວຍໂອກາດແກ່ທັງສອງຝ່າຍສະແດງ ອອກຊຶ່ງຄວາມແຕກຕ່າງຂອງພວກເຂົາເຈົ້າ ກ່ຽວກັບບັນຫາຕ່າງໆທີ່ ຫຼໍ່ແຫຼມສໍາຄັນ ເຊັ່ນ ບັນຫາດ້ານສິດທິມະນຸດ ແລະອຸປະສັກການເຂົ້າເຖິງ ດ້ານການຕະຫລາດຢູ່ໃນຈີນແລະໃນ ສະຫະລັດ ຜູ້ສື່ຂ່າວວີໂອເອ ນາຍ William Ide ມີລາຍລະອຽດເພີ່ມຕື່ມກ່ຽວກັບເລື່ອງນີ້ ດັ່ງ ທອງປານ ຈະນໍາມາສະເໜີທ່ານ ທ່ານນາງ ຮິລແລຣີ ຄລິນຕັນ ລັດຖະມົນຕີຕ່າງປະເທດ ສະຫະລັດ ກ່າວວ່າ ໃນການໂອ້ລົມສົນທະນາກັນເລຶ່ອງ ຍຸທະສາດແລະເສດຖະກິດປະຈໍາປີນີ້ ຊຶ່ງເປັນຄັ້ງທີ່ສາມ ລະຫວ່າງສອງປະເທດນັ້ນ ສະຫະລັດແລະຈີນໄດ້ຍົກເອົາ ບັນຫາສໍາຄັນໆຂຶ້ນມາເວົ້າກັນ ຫລາຍເລື້ອງກວ່າໃນຄັ້ງ ກ່ອນໆ ແລະວ່າທັງສອງປະເທດຕ້ອງການຈະເຮັດໃຫ້ ການເປັນພາຄີຂອງພວກຕົນ ບັນລຸຜົນໃຫ້ໄດ້ໂດຍເຕັມ ທ່ານນາງຄລິນຕັນກ່າວວ່າ ພວກເຈົ້າໜ້າທີ່ສະຫະລັດກ່າວວ່າ ພວກເຂົາເຈົ້າໄດ້ປຶກສາຫາລືກັນຢ່າງກົງໄປກົງມາ ກ່ຽວ ກັບບັນຫາທ້າທາຍຍືດເຍື້ອບາງປະການ ທີ່ທັງສອງປະເທດປະເຊີນຢູ່ໃນຂະນະນີ້ ເຊັ່ນເລື້ອງ ເກົາຫລີເໜືອ ອິຣ່ານ ແລະການສ້າງເສດຖະກິດໂລກໃຫ້ສົມດຸນກັນ ນອກນີ້ແລ້ວ ທັງສອງ ປະເທດຍັງໄດ້ຍົກເອົາປະເດັນຄວາມເປັນຫ່ວງ ກ່ຽວກັບສະພາບການດ້ານສິດທິມະນຸດຢູ່ໃນ ຈີນ ຂຶ້ນມາສົນທະນາກັນ ໃນບໍ່ເທົ່າໃດເດືອນຜ່ານມານີ້ ລັດຖະບານປັກກິ່ງໄດ້ທໍາການ ກວາດລ້າງປາບປາມຄັ້ງຍິ່ງໃຫຍ່ທີ່ສຸດໃນຮອບຫລາຍໆປີ ຕໍ່ພວກທີ່ຄັດຄ້ານ ບໍ່ພໍໃຈນໍາລັດ ຖະບານນັ້ນ ເລື້ອງການເຂົ້າຫາເຂົ້າເຖິງຕະຫລາດສະຫະລັດ ຄ່າເງິນຕາຂອງຈີນຕະຫລອດທັງຜົນກະທົບຕໍ່ຕະຫລາດໂລກ ແລະເລື້ອງການແຂ່ງຂັນກັນ ກໍໄດ້ຖືກຍົກຂຶ້ນມາປຶກສາຫາລືເຊັ່ນກັນ ແຕ່ ວ່າ ໃນລະຫວ່າງການເຈລະຈາກັນນັ້ນ ຈີນບໍ່ໄດ້ໃຫ້ຄໍາໝັ້ນສັນຍາໃດໆ ວ່າຈະປ່ຽນແປງນະໂຍ ບາຍຂອງຕົນໃນການປ່ອຍໃຫ້ຄ່າເງິນຕາຂອງຕົນ ກໍຄືເງິນຢວນ ຄ່ອຍໆແຂງຄ່າຂຶ້ນນັ້ນ ຫລືບໍ່ ຊຶ່ງທາງຝ່າຍສະຫະລັດແມ່ນຢາກເຫັນຄ່າເງິນຢວນ ຖີບຕົວສູງຂຶ້ນໄວກວ່ານັ້ນ ພວກເຈົ້າໜ້າທີ່ຈີນກ່າວວ່າ ສະຫະລັດໄດ້ຕົກລົງທີ່ປະຕິບັດຢ່າງຍຸດຕິທໍາ ນະໂຍບາຍທີ່ວາງຂໍ້ຈໍາກັດຕໍ່ການສົ່ງອອກສິນຄ້າປະເພດຮາຍເທັກ ຫລືເທັກໂນໂລຈີ່ຂັ້ນສູງ ໄປຍັງຈີນນັ້ນ ໃນ ສ່ວນຂອງພວກເຂົາເຈົ້າແລ້ວ ພວກເຈົ້າໜ້າທີ່ຈີນກ່າວວ່າ ພວກເຂົາເຈົ້າໄດ້ສັນຍາທີ່ຈະເປີດຕະຫລາດ ຂອງຕົນ ໃຫ້ກວ້າງອອກຕື່ມອີກ ທ່ານ Dai Bingguo ທີ່ປຶກສາຄະນະລັດຖະບານຈີນ ກ່າວວ່າການເຈລະຈາກັນໃນຮອບນີ້ ແມ່ນເຮັດໃຫ້ການສົນທະນາກັນເລື້ອງຜົນປະໂຫຍດຮ່ວມກັນຂອງສະຫະລັດແລະຈີນ ກ້ວາງ ໃຫຍ່ຂຶ້ນກ່ວາເກົ່າ ແລະມີລົດຊາດກວ່າເກົ່າ ທ່ານ ໄດ ເວົ້າວ່າ: ທາງຝ່າຍລັດຖະມົນຕີການເງິນສະຫະລັດ ທ່ານ ທິໂມທີ ໄກ້ເນີ ນັ້ນ ກ່າວວ່າ ສະຫະລັດ ຍິນນໍາການລົງທຶນຂອງຈີນຢູ່ໃນສະຫະລັດ ຊຶ່ງທ່ານ Geithner ເວົ້າວ່າ: ເມື່ອອາທິດຜ່ານມານີ້ ສະມາຄົມເອເຊຍ ໄດ້ ອອກລາຍງານຜົນການສຶກສາບັ້ນນຶ່ງ ກ່ຽວ ກັບການລົງທຶນໃນຕ່າງປະເທດຂອງຈີນ ອີງ ຕາມຜົນການສຶກສາດັ່ງກ່າວນັ້ນ ຈີນອາດສາ ມາດລົງທຶນເປັນມູນຄ່າມະຫາສານໄດ້ເຖິງ 2 ພັນຕື້ໂດລາໃນພວກບໍລິສັດແລະໂຄງການຕ່າງໆຢູ່ໃນຕ່າງປະເທດໃນໄລຍະ 10 ປີ ຕໍ່ໜ້ານີ້ ແນວໃດກໍດີ ຢູ່ໃນຈີນນັ້ນ ການເຂົ້າຫາເຂົ້າເຖິງຕະຫລາດຂອງຈີນ ແລະຄວາມຫລະຫລວມ ບໍ່ເຄ່ງຄັດໃນການພິທັກປົກປ້ອງຈໍາພວກຊັບສິນທາງປັນຍາ ຍັງເປັນຄວາມຫ່ວງທີ່ເພິ່ມທະວີ ຂຶ້ນນັບມື້ສໍາລັບຊາວອາເມຣິກັນ ແລະພວກບໍລິສັດຕ່າງປະເທດອື່ນໆ ຢູ່ໃນຈີນນັ້ນ ໃນການເຈລະຈາຫາລືກັນນັ້ນ ຈີນໄດ້ຕົກລົງທີ່ຈະເພີ່ມການກວດກາການຊົມໃຊ້ຊອບແວ ຫລືລາຍການຄອມພິວເຕີ້ ທີ່ຖືກຄອບປີ້ຫລືລັກລອບລຽນແບບເອົາມາ ໂດຍສະເພາະໃນວົງການກະຊວງທະບວງກົມຕ່າງໆຂອງລັດຖະບານ ແລະຈະດໍາເນີນມາດຕະການເພື່ອກໍາຈັດຖອນຮາກບັນຫານີ້ ຊຶ່ງກ່ຽວກັບເລື້ອງນີ້ ທ່ານ ໄກ້ເນີ ລັດຖະມົນຕີການເງິນສະຫະລັດ ມີຄວາມ ເຫັນວ່າ: ນອກເໜືອຈາກຂໍ້ຕົກລົງດ້ານເສດຖະກິດເຫລົ່ານີ້ແລ້ວ ພວກເຈົ້າໜ້າທີ່ສະຫະລັດແລະຈີນ ກ່າວວ່າ ພວກເຂົາເຈົ້າຈະເອົາບາດກ້າວເພື່ອຊຸກຍູ້ ຄວາມຮ່ວມມືໃນຂົງເຂດເອເຊຍ-ປາຊິຟິກ ບ່ອນທີ່ພວກເຈົ້າໜ້າທີ່ອະເມຣິກັນມີຕາຕະລາງວຽກງານ ທີ່ຫຍຸ້ງຫລາຍພໍສົມຄວນໃນປີນີ້ ຊຶ່ງປະທານາທິບໍດີ ບາຣັກ ໂອບາມາ ມີກໍານົດຈະເຂົ້າຮ່ວມໃນກອງປະຊຸມສຸດຍອດເອເຊຍ ຕາເວັນອອກ ຄັ້ງທີຫົກ ໃນເດືອນຕຸລາປີນີ້ ແລະໃນເດືອນທັນວາ ສະຫະລັດກໍຈະເປັນເຈົ້າ ພາບຈັດກອງປະຊຸມຂອງອົງການຮ່ວມມືເສດຖະກິດແຫ່ງຂົງເຂດເອເຊຍ-ປາຊິຟິກ ຫລື ກຸ່ມ APEC ທີ່ລັດຮາວາຍນໍາ